CIIYO 12
Ino Mulimo Wesu Wakukambauka Bwami Weendelezyegwa Buti?
Kali afwaafwi kufwa, Jesu wakaambilizya kuti: “Makani mabotu aa Bwami aaya ayookambaukwa munyika yoonse kuti bukabe bumboni kumasi oonse, mpoonya mamanino ayoosika.” (Matayo 24:14) Pele mbuti mulimo ooyu wanyika yoonse mbowakali kuyoobelekwa? Kwiinda mukutobela cikozyanyo ncaakatusiila Jesu naakali anyika.
Tulabaunkila bantu mumaanda aabo. Jesu wakayiisya basikwiiya bakwe kukambauka makani mabotu kuŋanda aŋanda. (Matayo 10:11-13; Milimo 5:42; 20:20) Bakambausi aaba bamumwaanda wamyaka wakusaanguna bakapedwe zilawo zigaminide zyakukambaukila. (Matayo 10:5, 6; 2 Bakorinto 10:13) Mbubwenya buyo amazuba aano, mulimo wesu wakukambauka ubambidwe kabotu, alimwi mbungano imwi aimwi ilipedwe cilawo cakubelekela. Eeci citugwasya kuzuzikizya mulawo wa Jesu ‘wakukambaukila bantu akupa bumboni cakulomya.’
Tulasola kuunkila bantu kufwumbwa nkobakonzya kujanika. Alimwi Jesu wakatupa cikozyanyo kwiinda mukukambaukila bantu mumasena aabuleya, mbuli kumbali aalwizi naa kumugoti nkobakali kuteka maanzi. (Marko 4:1; Johane 4:5-15) Andiswe tulabandika abantu kujatikizya Bbaibbele kufwumbwa nkotukonzya kubajana
Sena kuli muntu ngomuyeeya ngomuyanda kukambaukila makani mabotu aa Bwami bwa Leza alimwi amakani aayo ncaamba kujatikizya bulangizi bwabo bwakumbele? Amubaambile bamwi mulumbe wabulangizi mbomwaumvwida buyo!
Ino ‘makani nzi mabotu’ aayelede kukambaukwa?
Mbuti Bakamboni ba Jehova mbobaiya nzila zya Jesu zyakukambauka?
som_Latn bem_Latn bem_Latn bem_Latn bem_Latn bem_Latn nya_Latn war_Latn